Bejaarde sterf ná Vierfontein-plaasaanvalBuks Swanepoel tydens sy 80e verjaardag. Foto: Verskaf Buks Swanepoel (81), ŉ boer van die plaas Sterkfontein naby Vierfontein in die Vrystaat, is Maandagaand oorlede nadat hy en sy vrou, Cornelia (80), op 21 Julie daar aangeval is. Casper Swanepoel, die slagoffer se broerskind, het Dinsdag aan Maroela Media gesê die egpaar was reeds uit die hospitaal ontslaan en terug by hul huis, toe Buks omstreeks 20:30 vermoedelik weens hartversaking oorlede is. Sy dood hou glo nie verband met die erge kopbeserings wat hy tydens die aanval opgedoen het nie. ŉ Nadoodse ondersoek sal egter gedoen word om die oorsaak van sy dood te bevestig. “My tannie is nog op die plaas en word deur die familie bygestaan en ondersteun. Sy is nog in skok en dit lyk nie of die waarheid al ingesink het nie,” het Swanepoel gesê. Die Swanepoel-egpaar is op 21 Julie helder oordag deur drie mans aangeval en met ŉ hamer aangerand. Die verdagtes het die egpaar se motorsleutels gevat. Die mans het egter die motorsleutels op die grond gegooi en gevlug toe ‘n plaaswerker ná middagete by die toneel aangekom het. Die egpaar het na die voorval mediese behandeling in die Anncron-kliniek in Klerksdorp ontvang. ’n 23-jarige man van Lesotho is kort ná die aanval deur boere van die omgewing in hegtenis geneem en het reeds in die landdroshof in Viljoenskroon verskyn. ‘n Tweede verdagte is op 24 Junie in Orkney in verband met die aanval in hegtenis geneem . Dié 27-jarige man het glo voorheen vir die egpaar gewerk.